**Meini Prawf Bandio Athrawon**

Caiff cyflogau athrawon eu diffinio'n unol â'r tri band canlynol:

|  |  |
| --- | --- |
| **Band 1** | Bydd y mwyafrif o athrawon yn dod o fewn y band hwn a bydd unigolion sy'n cyflawni eu penodiad cyntaf i swydd gadeiriol yn dod i'r fframwaith graddio athrawon drwy'r band hwn fel rheol. Bydd hyn yn cynnwys rhai a ddyrchefir i swydd Athro (drwy'r llwybr dyrchafu arferol i gadair bersonol) a rhai a benodir i swydd gadeiriol a hysbysebir.  |
| **Band 2** | Bydd y band hwn ar gael i athrawon sydd ag enw da rhyngwladol amlwg yn eu maes, neu sydd â phresenoldeb allanol sy'n eu rhoi'n sylweddol uwch na'r hyn a ddisgwylir drwy benodiadau cadeiriol i Fand 1. Ni chaiff unigolion eu dyrchafu'n uniongyrchol i'r band hwn heb iddynt fod wedi dal swydd gadeiriol ar Fand 1 cyn hynny. Gwneir penodiadau allanol i'r band hwn yn unig lle mae gan unigolyn statws athro eisoes mewn sefydliad arall neu'n gweithio ar lefel gyffelyb mewn sector arall. |
| **Band 3** | Bydd gan athrawon a ddyrchefir i'r band hwn dystiolaeth eu bod yn ffigurau academaidd o bwys, yn enwog yn rhyngwladol ac yr ystyrir eu bod yn dod â bri sylweddol i'r Brifysgol drwy eu record gyson o lwyddiant academaidd ar y lefel uchaf. Dim ond dan amgylchiadau eithriadol felly y mae'n debygol y penodir rhywun yn uniongyrchol i'r band hwn a dim ond gyda chymeradwyaeth ymlaen llaw gan y Pwyllgor Taliadau Uwch.  |

Nodir y meini prawf i bob band isod::

|  |  |  |  |
| --- | --- | --- | --- |
|  | **YMCHWIL** | **ADDYSGU A DYSGU** | **ARWEINYDDIAETH A CHYFRANIAD EHANGACH** |
| **Band 1**  | Dylai tystiolaeth ddangos cyfran uchel o gynnyrch o ansawdd, trylwyredd a gwreiddioldeb uchel a phroffil cenedlaethol/rhyngwladol gyda thystiolaeth o effaith ac arweinyddiaeth mewn ymchwil.  | Arweinyddiaeth a chyfraniad cyson ar lefel Brifysgol ac effaith ac enw da cyson ar lefel Gymreig/DU ac, yn ddelfrydol, ar lefel ryngwladol. Cael eu cydnabod yn arweinwyr ac esiamplau i'w hefelychu o fewn y Brifysgol ac yn allanol. Dylai tystiolaeth o ysgolheictod yn y maes hwn ddangos cyfran uchel o gynnyrch a ystyrir yn rhagorol o ran gwreiddioldeb, pwysigrwydd a thrylwyredd.  | Tystiolaeth o arweinyddiaeth gyson fan leiaf ar lefel Brifysgol a dangos cyfraniadau ar draws ystod amcanion strategol y Brifysgol. Tystiolaeth o hwyluso, gwella ac ysbrydoli gwaith cydweithwyr ar draws yr ystod o ddyletswyddau academaidd.  |
|  |
| **Band 2**  | Cyhoeddi llyfrau neu bapurau uchel eu parch a ddangosir drwy gael eu rhoi ar restr fer am wobrau rhyngwladol. Traddodi prif anerchiadau mewn cynadleddau rhyngwladol o'r safon uchaf. Cynhyrchu incwm ymchwil sy'n gyson â'r chwarter uchaf yn y DU ar gyfer y ddisgyblaeth. Golygydd cyfnodolyn rhyngwladol blaenllaw yn ymwneud â'r ddisgyblaeth. Aelod o banel REF.  | Arwain, ffurfio a dylanwadu ar bolisi addysgu ar lefel ryngwladol a gydnabyddir, er enghraifft, drwy gael ei benodi'n adolygydd QAA. Cyfraniad o bwys i ysgolheictod Addysgu a Dysgu.Arwain arloesi mewn addysgu a gydnabyddir gan sefydliadau perthnasol, e.e. Cynllun Cymrodoriaeth Addysgu Genedlaethol yr Academi Addysg Uwch.  | Cychwyn ac arwain cynlluniau academaidd o bwys, e.e. cyfleusterau newydd neu greu partneriaethau. Safle cydnabyddedig fel arweinydd mewn disgyblaeth, a amlygir, e.e., drwy gynghori prif gynghorau cyllido. Arwain projectau rhyngddisgyblaethol cymhleth ar raddfa fawr. Cael cydnabyddiaeth bersonol ac i'r Brifysgol drwy arwain cynlluniau cydweithredol amlwg o bwysigrwydd rhyngwladol gyda phartneriaid cyhoeddus, preifat ac/neu drydedd sector. Cydnabyddiaeth ryngwladol o ganlyniad i lwyddiannau academaidd a record gadarn o ddylanwadu ar bolisi cenedlaethol ac/neu arwain arloesi. Cadeirio sefydliadau, byrddau etc. Cymreig / cenedlaethol o bwys.  |
| **Band 3**  | Cael eu cydnabod yn arweinwyr byd am ymchwil ac ysgolheictod o fewn y ddisgyblaeth o ran gwreiddioldeb, pwysigrwydd a thrylwyredd. Daw hynny i'r amlwg drwy nifer sylweddol o gyfeiriadau pwysig at y gwaith, cael eu hethol i'r cymdeithasau dysgedig pwysicaf a derbyn y gwobrau uchaf posibl. Cynhyrchu incwm ymchwil sy'n gyson â'r deg y cant uchaf yn y DU ar gyfer y ddisgyblaeth. Proffil o awdurdod rhyngwladol a ddaw i'r amlwg drwy gael gwahoddiad aml i gynghori cyrff rhyngwladol sy'n pennu agenda neu gadeirio adolygiadau annibynnol ar lefel genedlaethol. Cael ei ystyried ar y lefel uchaf gan gyfoedion rhyngwladol, a hynny'n amlwg drwy anrhydeddau a gwobrau gan gymdeithasau dysgedig pwysig.  | Un o nifer fechan iawn o arbenigwyr byd-enwog yn y maes, gan ddenu myfyrwyr o bob cwr o'r byd.  | Safle cydnabyddedig fel arweinydd ar lefel ryngwladol yn y ddisgyblaeth, a amlygir er enghraifft drwy gynghori llywodraeth yn gyson, gweithredu fel prif gynghorwr i gorff rhyngwladol pwysig. Sefydlu ac arwain projectau rhyngddisgyblaethol cymhleth ar raddfa fawr ar draws sefydliadau a ffiniau cenedlaethol. Un o nifer fechan iawn o arbenigwyr byd-enwog yn y maes, gan arwain at gynlluniau cydweithredol rhyngwladol pwysig. Ethol yn gadeirydd sefydliad academaidd rhyngwladol o bwys. Cadeirio cynhadledd fyd-eang bwysig.  |